Elisabeth Aspaker
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere
Elisabeth Aspaker er en norsk politiker fra Høyre. Fra 2013 til 2016 var hun statsråd i Erna Solbergs regjering. Aspaker var fiskeriminister i 2013–2015 i Nærings- og fiskeridepartementet, og i 2015–2016 var hun EØS- og EU-minister i Utenriksdepartementet og samtidig minister for nordisk samarbeid. I 2014 ble hun utnevnt til ny fylkesmann i Troms; hun tiltrådte i 2017. Fra 2019 er hun fylkesmann, fra 2021 kalt statsforvalter, i Troms og Finnmark.
Elisabeth Aspaker er utdannet adjunkt i Harstad og Tromsø, og studerte ledelse og organisasjon ved Høgskolen i Harstad. Hun var lærer ved Seljestad ungdomsskole i Harstad fra 1990. Politisk biografi Elisabeth Aspaker var medlem av Harstad kommunestyre i 1991–1995 og 1999–2001. Hun var fylkesvaraordfører i Troms i 1995–1999 og stortingsrepresentant for Troms i 2005–2017. Hun var medlem av justiskomiteen i 2005–2009 og i kirke-, utdannings- og forskningskomiteen i 2009–2013.Aspaker var politisk sekretær i Justisdepartementet i 1989–1990, politisk rådgiver i Utdannings- og forskningsdepartementet i 2001–2004 og statssekretær i Helse- og omsorgsdepartementet i 2004–2005.Elisabeth Aspaker var nestleder i Unge Høyre i 1986–1990 og nestleder i Høyre i 1994–1998.Hun har også hatt tillitsverv innen idretten og var andre visepresident i Norges Idrettsforbund og Olympiske komité i 1996–1999. Les mer i Store norske leksikon Regjeringen Solberg Høyre